b'\n_START_ARTICLE_\nAchaea\n_START_PARAGRAPH_\nAchaea var en romersk provins, der bestod af halv\xc3\xb8en Peloponnes i det sydlige Gr\xc3\xa6kenland. Den gr\xc3\xa6nsede op mod Epirus og Macedonia i nord. Provinsen blev underlagt romersk herred\xc3\xb8mme i 146 f.v.t efter en brutal milit\xc3\xa6rkampagne, hvor byen Korinth blev j\xc3\xa6vnet med jorden af den romerske generel Lucius Mummius. Dens befolkning blev enten slagtet eller solgt til slavehandel, og byens templer blev plyndret for skulpturer til romerske villaer. Lucius Mummius blev tildelt titlen "Achaicus", som bet\xc3\xb8d "erobreren af Achaea"._NEWLINE_I 60 \xc3\xa5r blev Gr\xc3\xa6kenland administreret af Rom som en senatorial provins. Nogle byer som Athen og Sparta bevarede endda deres bystyre. Men i 88 f.v.t begyndte kongen af Pontos, Mithridates VI Eupator, en kamp mod romerne, som f\xc3\xb8rte til, at mange gr\xc3\xa6ske byer st\xc3\xb8ttede ham. Romerske legioner under Lucius Cornelius Sulla tvang Mithridates ud af Gr\xc3\xa6kenland og knuste opr\xc3\xb8ret. Det f\xc3\xb8rte til plyndringen af Athen i 86 f.v.t og Theben det efterf\xc3\xb8lgende \xc3\xa5r. Plyndringen, som lagde omr\xc3\xa5det i ruiner, var h\xc3\xa5rd for det centrale Gr\xc3\xa6kenland. Handelslivet i Achaea var ikke l\xc3\xa6ngere en rival til Rom, og Athen forblev et respekteret, intellektuelt centrum, men byen Alexandria overtog f\xc3\xb8ringen._NEWLINE_Efter Marcus Antonius\' og Kleopatras nederlag og selvmord i 31 f.v.t. skilte kejser Augustus Macedonia fra Achaea. Genopbygningen tog halvandet \xc3\xa5rhundrede og kulminerede i kejser Hadrians regeringsperiode, 117 til 138 e.v.t. Sammen med den gr\xc3\xa6ske, l\xc3\xa6rde Herodes Atticus fuldf\xc3\xb8rte Hadrian en dyr genopbygning. Han forsk\xc3\xb8nnede Athen, og mange af de gamle byer blev genopbygget.'